Tweaduampɔn Kwame Basayiadɔm de Kwame Frimpɔn Anɔkye Kɔtɔbere hyiraa Asanteman no, ɛmaa Asanteman mu yɛɛ hye yie. Ɛduruu baabi no, ɛsiane sɛ ɔdɔdoɔ ani sa deɛ ɔso ntakrakyɛ nti, na Asante ho abɛyɛ ahi. Ɔpemsoɔ Ɔsɛe Tutu I na na ɔdi Asanteman so saa berɛ no.
Saa berɛ no mu ara nso, na Denkyira yɛ ɔman a wɔn ho yɛ den pa ara a na wɔn hene ne Nana Ntim Gyakari. Berɛ bi, Ntim Gyakari yɛɛ n’adwene sɛ ɔbɛtɔ Asanteman so werɛ.
Asɛm yi ho amaneɛ bɛtɔɔ Asanteman anim no, wɔkaa sɛ, sɛ Ntim Gyakari adwene ne sɛ ɔrepam ohufoɔ deɛ a, nneɛ wɔbɛma wato ne barima! Yei nti, wɔyɛɛ sɛ wɔne Denkyirafoɔ de bɛsi ani.
Ansa na Asanteman rebɛkɔ ɔko yi no, Ɔkɔmfo Anɔkye hwɛɛ pɛtɛtakra mu. Afei, ɔde too ne mpanimfoɔ anim sɛ, sɛ wɔbɛtumi adi nkunim wɔ ɔko no mu a, gye sɛ ahemfo binom de wɔn nkwa twa so. Ɛwom sɛ na asɛm yi ani yɛ nyan, nanso Nananom kaa sɛ, Asante bɛdi ntwo ama Denkyirafoɔ asopa Asanteman pa ara deɛ, ɛnsi da!
Wɔtuu asɛm yi ho anammɔn maa no kɔsii sɛ, fɛdeɛ ne owuo deɛ, fanyinam owuo. Yei nti, ahemfo nan binom tuu wɔn ho maa sɛ wɔde wɔn tiri bɛgye akyerɛmma ɛfiri sɛ, ɔbarima na ɔnom aduro a ɛyɛ nwono.
Ahemfo nan a wɔde wɔn nkwa twaa so no ne, Ɛdwesohene Nana Adu Kupe, Adwumakaase-Kɛse hene Nana Asɛnso Kofo, Mampɔnhene Nana Boahen Anantuo ne Nana Tweneboa Kodua.
Ɛwom sɛ ɔsa no mu yɛɛ den deɛ, nanso Otumfoɔ Ɔsɛe Tutu I ne ne dɔm tumi twi faa Denkyirafoɔ so wɔ Feyiase maa Asanteman dii nkunim.
Ɔko no akyi, Fiada bi anɔpa, na Ɔkɔmfoɔ Kwame Anɔkye Kɔtɔbere gyee Sika Dwa firii Tweaduampɔn hɔ bɛsii Otumfoɔ Ɔsɛe Tutu I serɛ so de maa Asanteman. Yei nti na Sika Dwa kradin yɛ Kofi no.
Anwanwadeɛ nso ne sɛ, Sika Dwa firi Tweaduampɔn hɔ baeɛ no, na ahemfo anan a wɔde wɔn ti gyee akyerɛmma no nyinaa bobɔ Sika Dwa Kofi ho. Ɛsiane sɛ saa ahemfo yinom de wɔn nkwa gyee Asanteman sii hɔ nti na wɔka sɛ Asanteman sunsum hyɛ Sika Dwa Kofi mu no.
Ahemfo nan a wɔbobɔ Sika Dwa ho no sane yɛ adanseɛ a ɛkyerɛ sɛ, wɔn mogya a wɔhwie guiɛ no nti, na Asanteman tumi gyinaa ne nan so twi faa Ntim Gyakari ne ne dɔm so no.
Ɛfiri saa berɛ no bɛsi ɛnnɛ, ahemfo, adehyeɛ ne Asanteman nyinaa abere wɔn mogya ani de wɔn nkwa ato wɔn nsam abɔ Sika Dwa Kofi ho ban wɔ akwannuasa so.
Tete wɔ bi ka o, tete wɔ bi kyerɛ! Obi nnim a, obi kyerɛ. Deɛ ɔnnim no, ɔsua a ɔhunu. Menim sɛ woasua biribi ɛnnɛ. Berɛ foforɔ, yɛbɛsan aka abakɔsɛm foforɔ bi ho asɛm.
